# **tóth zsuzsanna**

# **PATTY**

## KIS KÉKSZEMŰ KISLÁNY MESÉI

### Manók könyve

#### I. Otthonra lel egy manócsalád

Élt egy magas tölgyfa, kerek erdőben egy nagy tisztás közepén. Igen megtermett volt. Tíz gyermek sem érte át, olyan vastag törzzsel büszkélkedhetett. A koronája annyira terebélyessé vált, hogy árnyéka elért a tisztás széléig. A tetején az ágai egészen a Napig nyújtóztak. Évtizedek óta adott árnyat az alatta játszó gyerekeknek. Mókusok nemzedéke nőtt fel ízletes termésein, a makkon, amit a gyerekek is szívesen szedegettek fel alóla s vittek örömmel haza. Sok - sok év telt el.

Tavaszra nyár jött, őszre tél. Hangos gyerekzsivaj, madarak csivitelése hallatszott a fa közelében. Mókusok ugráltak ágról – ágra. Boldog volt a Tölgy. Aki alatta járt, kelt az is megvidámodott.
Egyszer egy  nyári napon furcsa dolog történt. Lekonyultak a fa levelei, s hullani kezdtek.  Recsegtek, ropogtak az ágai. Hajladozott a koronája jobbra – balra, holott a szél sem fújt. Sem a gyerekek sem az állatok nem tudták mi lehet a baj. Az állatok összegyűltek a fa alatt és tanácskoztak. Zebi a legkisebb fekete farkú mókuska izgatottan kiáltotta:

- Gyerünk mindannyian mókusanyóhoz, hátha tud valamit tanácsolni. - így is történt.

Anyó nem messze egy égerfa odvában élt. Nem volt nála idősebb mókus az erdőben. Tisztelték és szerették. Nagy tudású, tapasztalt vörös farkú mókus volt. Mikor odaértek hozzá, Zeni elmesélte a történteket. Anyó figyelmesen hallgatott, majd elővette nagy okuláréját (kicsit már rosszul látott), aztán a könyvespolcáról levette azt a naplót, amibe kicsi mókus kora óta írta tapasztalatait. Lapozgatta, nézegette majd egyszerre felkiáltott!

- Meg van! Megtaláltam! Drága kis csemetéim! Vagy ötven éve történt egy hasonló eset. Akkor egy piros sapkás harkálydoktor derítette ki  hogy mi a baja a fának. Meg is gyógyította.
Várjatok! Írok a doktornak. Biztos tud segíteni.

Elővett egy lepréselt sárga falevelet és karmával rákarcolta a tudnivalókat.

- Figyelmesen hallgassatok! Dr. Tihamér a harkály a nagy fűzfán lakik. Elszaladtok a patak parton a bodzabokorig. Ott áll egy odvas fűzfa. Itt találjátok meg az orvost.
Igyekezzetek! Zebi, te vidd a levelet!

- Köszönjük szépen! Futunk – rohanunk! Isten veled Anyó!

Sietettek, ahogy csak tudtak. Harkály doktor éppen nem volt otthon. Így, türelmesen várakoztak
Egyszerre csak megérkezett, közben beesteledett. Már messziről látta, hogy egy csapat mókus ül a fűzfa alatt.

- Jó estét barátocskáim. Aztán mi járatban vagytok erre?

- Jó estét Tihamér bácsi! Anyótól hoztunk levelet. Tessék elolvasni!

- Hm, hm... Ez érdekes eset. Valamikor apám is mesélt egy hasonlót. Na, majd megorvosoljuk a dolgot. Most menjetek haza, holnap reggel találkozunk a tisztáson.

- Jajj de jó! - örvendeztek a kis állatok - Akkor holnap minden jóra válik. Köszönjük doktor bácsi! Jó éjszakát.

- Szerbusztok. Vigyázzatok hazafelé, sötétedik már erősen!

- Vigyázunk! - ígérte Zebi és fáról - fára ugrálva hamarosan eltűntek az erdőben.

Már mindenkit várt otthon a család. Zebi is elmesélte a történteket vacsora közben.

- Nagyon izgatott vagyok! Mi fog történni? -  kérdezgette szüleit.

- Megvizsgálja Tihamér bácsi a fát. Többet mi sem tudunk. Feküdj le, aludj és holnap veled együtt elmegyünk a tisztáshoz.

- Köszönöm anyukám, apukám. Jó éjszakát!

Egy darabig még forgolódott puha mohaágyán Zebi, de azután hirtelen mély álomba zuhant. Arra ébredt, hogy a napocska besüt az ágyára. Gyorsan felpattant!

- Jó reggelt! Anyukám, megyünk?

- Persze. Edd meg a reggelidet! Igyál forrásvizet! Fésüld meg a bojtos fülecskéd, farkincád és indulhatunk!

Mire Zebi és szülei a tisztásra értek, már ott tolongott az erdő lakóinak apraja és nagyja. Nagyon szerették Tölgyet s mindannyian tudni akarták mi a baja. Kisvártatva megérkezett dr. Tihamér is.

- Rihihi! – rikkantotta – Szép, jó reggelt mindenkinek! Megkezdem a vizsgálatot.

Felrepült a fa tetejére, aztán elkezdett lefelé ereszkedni a törzsén. Erősen kapaszkodott karmos lábaival, farkával támaszkodott s közben folyamatosan kopogtatta. Hosszas vizsgálódás után leszállt az egyik alsó ágra, s a várakozóknak a következőt mondta:

- Egy órán belül elhívom a családomat, rokonaimat s orvosoljuk a bajt. Azért hullik a levele, s recseg-ropog az ága  mert a hosszú idő alatt mióta itt áll, sok rovar és bogár itt hagyta a lárváját, egyéb ivadékát. Ezektől kell megszabadítani. Mi harkályok és a rokonaink szívesen elvégezzük ezt a munkát. Fizetséget sem kérünk. Úgy látom terített asztal vár itt minket! Ez lesz a mi bérünk. Rihihi! Mindjárt jövünk! - rikkantotta és elrepült.

Az erdő lakói nagyon örültek, hogy meg van a baj oka. Zebi kíváncsian várta, mi fog történni.

- Nem kell sokáig várni, gyorsan repülnek! - mondta apukája. Úgy is lett.

Fél óra múlva visszajött Dr. Tihamér csapatostul. Az összes harkály fakopáncs, kellő illendően köszönt a lent levőknek és nekiláttak a munkának. Kopogtak és fúrtak, véstek  ahogy csak bírtak. Az összes pondrót, lárvát, petét kiszedték ragadós nyelvükkel és jóízűen megették. Éjszaka a lombok között megpihentek. Másnap újra kezdték. Három napig tartott a munka. Az erdő állatai csak ámultak és bámultak. S lássatok  csodát! Az utolsó nap végére Tölgy levelei már nem hullottak. Nem recsegett-ropogott egy ága sem, szinte megfiatalodott.

- Éljen! Hurrá! – kiáltozták örömükben az erdő lakói. Zebi volt a legboldogabb.

- Ilyet még sose láttam! Köszönjük Tihamér bácsi, mindnyájatoknak!

- Nagyon szívesen! Mi pedig a vendéglátást, neked, Tölgy! S nektek kis barátaink, hogy odafigyeltetek a fára és szóltatok nekünk. De most már hazatérünk, mert nagyon elfáradtunk. Viszontlátásra!

- Viszontlátásra! - búcsúztak el az állatok. - Mi is hazamegyünk. Most már minden jóra fordul!

Zebiék is haza mentek.

- De jó! Holnap reggel első dolgom lesz visszamenni Tölgyhöz. - mondta a szüleinek. Boldogan aludt el. Reggel a szokásos mosdás, reggeli után pajtásaival szaladt a fához. Meglepődve tapasztalták, hogy valami még mindig nincs rendben. Este már sötétben nem látták, hogy Tihamérék munkájuk során mennyi lyukat, nyílást, rést fúrtak, véstek, faragtak a fa törzsébe. Szegény Tölgy csak úgy sóhajtozott, szuszogott, köhécselt.

- Jajj! Most mit csináljunk? De csúnya lett szegény. A szél meg csak úgy ki-be jár rajta.

- Azonnal menjünk Anyóhoz! Mondjuk el neki! - kiabált Zebi.

Futottak, ahogy csak bírtak.

- Anyó, Anyó! Nagy a baj! - egymás szavába vágva próbálták elmondani, amit láttak.

- Jó reggelt drága csemetéim! Nyugalom! Egyszerre csak egy beszéljen! Mi van Zebikém?

- Jó reggelt Anyó! A Tölgy el lett csúfítva. Csupa lik-luk. A szél meg beleköltözött. Szegény már köhög is. Mit lehetne tenni? Hívjuk megint a doktort?

- Mindjárt megnézem a naplómban. Nem hinném, hogy a harkályok ezen tudnak segíteni. – azzal feltette az okuláréját – Add csak ide Zebi a könyvet. Na lássuk csak! – töprengve lapozgatott egy darabig, aztán az egyik oldalon megtalálta a megoldást.

- Hogy is felejthettem el, nem is olyan régen történt. Nagyapám idejében a harkályok meggyógyítottak egy gesztenyefát. Az is utána így nézett ki. Abba a fába akkor egy mókuscsalád költözött be. Lehet most is ez lenne a megoldás. De még sem. Éppen mindenkinek van otthona. Tyű, mi is legyen? – törte a fejét erősen. – Hoppá! Épp tegnap mesélte a Varjú néne, hogy egy Manó nemzettség otthont keres. Elvitte egy vihar a házukat. Igen rozoga volt már. Most ott áznak-fáznak a patakparton, a lapulevelek alatt. Mókuskáim! Írok nekik egy üzenetet. Kázmért, a legöregebb Manót keressétek. Neki adjátok át. Nézzék meg a Tölgyet, s ha megfelel nekik, költözzenek be!

Zebiék nagy örömmel elvitték a levelet. Hamarosan megtalálták a Manókat.

- Szép napot  mindenkinek! Zebi vagyok. Mókus Anyó levelét hoztuk. Hol van Kázmér apó? Neki kell átadnunk.

- Itt vagyok! – jött elő egy színes ruhás  hosszú szakállú manó, akinek igen gondterheltnek látszott az ábrázata – Szép napot nektek is! - elkezdte olvasni Anyó levelét. Ahogy olvasott, felvidult az arca és szinte kisimultak a ráncai.

- Aranyos kis Zebikém! Ennél jobb hírt nem is hozhattál volna. Köszönöm! Drága családom! Szedelőzködjetek össze és indulunk!  A nagy tisztás közepén áll egy tölgy. Már csak arra vár, hogy beköltözzünk és megépítsük a törzsében Nemzettségünk számára az új otthonunkat. Elkísértek bennünket Zebi?- Igen, és segítünk is. Üljetek fel a hátunkra, és hipp-hopp, már ott is leszünk. – így is történt. Bőven elfért minden holmijukkal együtt az egész Manónemzettség a mókusok hátán.

- Jól kapaszkodjatok! Indulunk! - egy félóra sem telt bele s már is a Tölgynél voltak.

- Köszönjük a segítséget Zebi!

A Manók meglátták leendő otthonukat. Tátott szájjal nézték.

- Csodálatos életünk lesz itt. Mind elférünk, s mindennek lesz helye! – örvendeztek.

- Te is így látod Kázmér?

- Igen! De most aztán munkára fel! - nekiláttak a munkának.

Előkerültek a fűrészek, kalapácsok, s minden szerszám. Sürögtek, ácsoltak, fúrtak-faragtak s mire az est leszállt, be is költöztek. Nem hiába voltak olyan sokan. Gyönyörű lett a Tölgy. Ablakok, ajtók készültek. Erkélyek, díszek kerültek a lyukak helyére. Belül is kész lettek a kis lakások is. 120 emeletes lett a Manók háza. Minden emeleten 4 lakás. Felfele lift vitte fel a szobák lakóit. Lefele csigalépcsőn lehetett lemenni. A 120. emeleten lett kialakítva a közös ebédlő.

- Holnap folytatjuk! - mondta Kázmér - most térjünk nyugovóra. – Még egyszer köszönjük nektek a segítséget Zebi! Majd írok egy köszönő levelet Anyónak! – mondta a mókusoknak, akik eddig csodálkozva nézték a nagy építkezést. - Mindig szívesen látunk benneteket! Viszont látásra!

- Jó éjszakát! - köszöntek el Zebiék.

A Manók lefeküdtek. Eloltották a lámpásaikat, s boldogan álomba szenderültek.